Zynomi Dīvydlatgolys lobuokī stuostnīki
11. novembrī Leivuona 1. vydsškolys Laimenis školā sasapuļcēja Dīnvydlatgolys nūvoda lobuokī stuostnīki, kas sovu stuostnīka talantu, izteiksmis patīseigumu i personeibys šarmu aplīcynuoja konkursa “Teci, teci, valodiņa!” pusfinalā.
Konkursā pīsadaleja jaunī stuostnīki nu Dravnīku, Rībeņu, Vuorkovys, Gaļānu, Seiļukolna, Aglyunys, Rūžupis, Jersikys i Leivuona. Konkursa mierkis ir stuosteišonys tradiceju atjaunuošona, uzturiešona i atteisteišona, aktivai leidzadorbojūtīs myusdīnu tautys mutvuordu kulturā.
Stuostnīkus vāruoja i viertēja zynūši i lobvieleigi vārtātuoji: izcyla stuostneica folklorys kūpys “Vecvārkava” dalineica Helena Ērgle, Leivuona nūvoda Kulturys centra amatīrteatra vadeituoja Ilze Kārkle, Turku SN i folklorys kūpys “Turki” vadeituoja Terezeja Rubene, Leivuona BJC darbineica Aļbina Malahovska.
Vārtāta tyka tekstu izviele, prīšknasuma izveide, attīksme pret žanru tradicejom i tekstu saturu, muoka dasaisteit i nūturēt klauseituoju viereibu, volūdys precizitate i izteiksmeigums, stuostnīka tāls. Īvārojūt konkursa viertiešonys kriterejus i nūlykumu, konkursa viertiešonys komiseja varēja daškiert Mozuo stuostnīka i Leluo stuostnīka titulus.
Iz finalu Reigā, kas nūtiks 5. decembrī Reigys Latvīšu bīdreibā, dūsīs lobuokī nūvoda stuostnīki: Mareks Nečajevs, Rainers Tomass Urujevs, Normunds Ločmelis (Leivuona 1. vydsškola i Leivuona BJC), Evita Tentere (Jersikys pamatškola), Kristians Plots (Vuorkovys vydsškola), Evija Bergmane-Sprūdža, Ernests Zalāns (Rībeņu vydsškola), Aivis Upenieks (Dravnīku pamatškola).
Finalistu vydā ir jauns Stuostnīku kieneņa titula pretendents – Ernests Zalāns nu Rībeņu vydsškolys, kurs jau treis godus piec kuortys konkursa finalā ir sajiems Dyžuo stuostnīka titulu.
Kab sasagataveitu konkursam, bārnim i jaunīšim kūpā ar vacuokim i školuotuojom ir juosainteresej par stuosteišonys tradicejom i sova nūvoda i dzymtys namaterialū kulturys montuojumu. Kab atrostu eistū stuostu i tū veiksmeigai pastuosteitu, saīt daudz klauseitīs i stuosteit.
Paļdis školuotuojom: Elzai Leimanei, Anitai Ancānei, Annai Kārklei, Marijai Ancānei, Ritai Teilānei, Ārejai Bergmanei-Sprūdžai, Ritai Pudānei, Ivetai Brokai-Kazākai, Ilonai Karpenko, Helenai Ērglei, Lilitai Valainei, Ingai Elstei i Valentinai Mičulei. Paļdis vacuokim i, golvonais, pošim stuostnīkim!
Konkursu reikuoja Vaļsts Izgleiteibys satura centrs sadarbeibā ar Leivuona BJC.
Informaceju sagataveja: Anna Kārkle, Leivuona 1. vydsškolys školuotuoja, Dīnvydlatgolys nūvoda folklorys kūpu koordinatore
Karteņā: Leivuonu stuostnīki. Nu kairuos: Rainers Tomass Urujevs, Mareks Nečajevs, Normunds Ločmelis
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn